ΑΠΟΦΑΣΗ ΤΗΣ ΕΠΙΤΡΟΠΗΣ της 15ης Σεπτεμβρίου 1993 για μια τυποποιημένη σύμβαση σχετικά με τους όρους χρήσης του κοινοτικού οικολογικού σήματος

(93/517/ΕΟΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 880/92 του Συμβουλίου της 23ης Μαρτίου 1992 σχετικά με το κοινοτικό σύστημα απονομής οικολογικού σήματος (1), και ιδίως το άρθρο 12,

Εκτιμώντας:

ότι το άρθρο 12 του κανονισμού (ΕΟΚ) αριθ. 880/92 προβλέπει ότι ο αρμόδιος φορέας συνάπτει σύμβαση, για τους όρους χρήσης του σήματος, με κάθε δικαιούχο, και ότι προβλέπει επίσης ότι προς το σκοπό αυτό εγκρίνεται τυποποιημένη σύμβαση-

ότι κρίνεται σκόπιμο, όχι μόνον για να αποφευχθούν οι στρεβλώσεις του ανταγωνισμού, αλλά και για να διασφαλισθούν τα συμφέροντα των καταναλωτών και των χρηστών, οι όροι χρήσης του οικολογικού σήματος να είναι ομοιόμορφοι σε όλη την Κοινότητα-

ότι, ωστόσο, οι αρμόδιοι φορείς πρέπει να είναι σε θέση να συμπεριλάβουν πρόσθετες διατάξεις στη σύμβαση στο μέτρο που οι εν λόγω διατάξεις συμβιβάζονται με τον κανονισμό (ΕΟΚ) αριθ. 880/92-

ότι κρίνεται σκόπιμο η σύμβαση να περιλαμβάνει διατάξεις για τον έλεγχο της συμμόρφωσης, οι οποίες θα επιτρέπουν στον αρμόδιο φορέα να βεβαιώνεται ότι το σήμα χρησιμοποιείται μόνον για προϊόντα που ανταποκρίνονται στους στόχους του άρθρου 1 του κανονισμού (ΕΟΚ) αριθ. 880/92 και τις αρχές του άρθρου 4 του εν λόγω κανονισμού και ότι τα προϊόντα αυτά πληρούν τους όρους της σύμβασης, και ότι κρίνεται επίσης σκόπιμο, σε περιπτώσεις έλλειψης συμμόρφωσης προς τους στόχους και τις αρχές του κανονισμού αυτού και τους όρους της σύμβασης, οι διατάξεις να προβλέπουν την αναστολή ή την ανάκληση της απονομής του σήματος-

ότι τα μέτρα που ορίζονται με την παρούσα απόφαση συμφωνούν με τη γνώμη της επιτροπής που έχει συσταθεί βάσει του άρθρου 7 του κανονισμού (ΕΟΚ) αριθ. 880/92 του Συμβουλίου,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η σύμβαση που συνάπτεται μεταξύ του αρμόδιου φορέα και του εκάστοτε δικαιούχου σύμφωνα με το άρθρο 12 του κανονισμού (ΕΟΚ) αριθ. 880/92 καταρτίζεται σύμφωνα με το υπόδειγμα που παρατίθεται στο παράρτημα.

Άρθρο 2

Με την επιφύλαξη του άρθρου 1, ο αρμόδιος φορέας μπορεί να συμπεριλάβει στη σύμβαση πρόσθετες διατάξεις με την προϋπόθεση ότι οι διατάξεις αυτές συμβιβάζονται με τον κανονισμό (ΕΟΚ) αριθ. 880/92.

Στην περίπτωση αυτή, ο αρμόδιος φορέας υποβάλλει το κείμενο της εν λόγω σύμβασης στην Επιτροπή για να εξετασθεί το συμβιβάσιμό της με τον κανονισμό (ΕΟΚ) αριθ. 880/92.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες, 15 Σεπτεμβρίου 1993.

Για την Επιτροπή

Γιάννης ΠΑΛΑΙΟΚΡΑΣΣΑΣ

Μέλος της Επιτροπής

(1) ΕΕ αριθ. L 99 της 11. 4. 1992, σ. 1.

ΠΑΡΑΡΤΗΜΑ

ΤΥΠΟΠΟΙΗΜΕΝΗ ΣΥΜΒΑΣΗ ΣΧΕΤΙΚΑ ΜΕ ΤΟΥΣ ΟΡΟΥΣ ΧΡΗΣΗΣ ΤΟΥ ΚΟΙΝΟΤΙΚΟΥ ΟΙΚΟΛΟΓΙΚΟΥ ΣΗΜΑΤΟΣ ΠΡΟΟΙΜΙΟ Ο αρμόδιος φορέας . . . (πλήρης τίτλος) ονομαζόμενος στο εξής "ο αρμόδιος φορέας", με έδρα . . . (πλήρης διεύθυνση) και για την υπογραφή της παρούσας σύμβασης εκπροσωπείται από . . . (ονοματεπώνυμο αρμοδίου προσώπου)

και

. . . (πλήρες ονοματεπώνυμο του δικαιούχου), υπό την ιδιότητά του ως παραγωγού ή εισαγωγέα, του οποίου η επίσημη δηλωθείσα διεύθυνση στην Ευρωπαϊκή Κοινότητα είναι . . . (πλήρης διεύθυνση), ονομαζόμενου στο εξής "ο δικαιούχος", εκπροσωπούμενος από . . . (ονοματεπώνυμο αρμόδιου προσώπου),

συμφώνησαν τα ακόλουθα όσον αφορά τη χρήση του κοινοτικού οικολογικού σήματος:

Άρθρο 1

ΔΙΚΑΙΩΜΑΤΑ ΚΑΙ ΥΠΟΧΡΕΩΣΕΙΣ 1.1. Ο αρμόδιος φορέας χορηγεί στο δικαιούχο το δικαίωμα να χρησιμοποιεί το οικολογικό σήμα για το προϊόν του . . ., το οποίο έχει αριθμό(-ούς) μητρώου . . . ή/και περιγράφεται στις επισυναπτόμενες προδιαγραφές του προϊόντος, παράγεται ή εισάγεται (στις εγκαταστάσεις . . .) και πληροί τα σχετικά κριτήρια της ομάδας προϊόντων που ισχύουν για την περίοδο . . ., έχουν εκδοθεί από την Επιτροπή των Ευρωπαϊκών Κοινοτήτων στις . . . (ημερομηνία), έχουν δημοσιευθεί στην Επίσημη Εφημερίδα των Ευρωπαϊκών Κοινοτήτων της . . . (πλήρης αναφορά) και επισυνάπτονται στην παρούσα σύμβαση.

1.2. Το οικολογικό σήμα τίθεται ευδιάκριτα επί του προϊόντος και χρησιμοποιείται μόνον με τη μορφή και το χρώμα που ορίζονται στις προδιαγραφές οικολογικού σήματος οι οποίες προβλέπονται από τον αρμόδιο φορέα και επισυνάπτονται στην παρούσα σύμβαση. Το δικαίωμα χρήσης του οικολογικού σήματος δεν περιλαμβάνει τη χρήση του σήματος αυτού ως στοιχείο του εμπορικού σήματος.

1.3. Ο δικαιούχος διασφαλίζει ότι το προϊόν στο οποίο απονέμεται το σήμα πληροί, καθ' όλη τη διάρκεια ισχύος της παρούσας σύμβασης, όλους τους όρους χρήσης και όλες τις διατάξεις της παρούσας σύμβασης, καθώς και τα κριτήρια της ομάδας προϊόντων και προδιαγραφές οικολογικού σήματος που αναφέρονται στο παράρτημα της παρούσας σύμβασης και ισχύουν κατά το αντίστοιχο χρονικό διάστημα.

Άρθρο 2

ΔΙΑΦΗΜΙΣΗ 2.1. Ο δικαιούχος αναφέρεται στην απονομή του οικολογικού σήματος μόνο σχετικά με το προϊόν που αναφέρεται στο άρθρο 1 παράγραφος 1 της παρούσας σύμβασης.

2.2. Ο δικαιούχος υποχρεούται να μη διαφημίζει ή δηλώνει ή χρησιμοποιεί το σήμα ή το λογότυπο με τρόπο ψευδή ή απατηλό ή που έχει ως αποτέλεσμα τη σύγχυση ή θέτει σε αμφισβήτηση την αξιοπιστία του κοινοτικού οικολογικού σήματος.

2.3. Ο δικαιούχος ευθύνεται βάσει της παρούσας σύμβασης για τον τρόπο με τον οποίο χρησιμοποιείται το οικολογικό σήμα σε σχέση με το προϊόν του, και ειδικά σε διαφημιστικά μηνύματα.

Άρθρο 3

ΕΛΕΓΧΟΣ ΣΥΜΟΡΦΩΣΗΣ 3.1. Ο αρμόδιος φορέας καθώς και οι αντιπρόσωποι, που έχει εξουσιοδοτήσει προς το σκοπό αυτό, μπορούν να αναλάβουν τη διεξαγωγή όλων των αναγκαίων ελέγχων για την εξακρίβωση της συνεχούς συμμόρφωσης του δικαιούχου αφενός με τα κριτήρια της ομάδας προϊόντων και αφετέρου με τους όρους χρήσης και τις διατάξεις της παρούσας σύμβασης. Για το σκοπό αυτό, ο αρμόδιος φορέας μπορεί να ζητήσει, και ο δικαιούχος υποχρεούται να παράσχει, κάθε σχετική τεκμηρίωση με την οποία αποδεικνύεται η συμμόρφωσή τους.

3.2. Επίσης, ο αρμόδιος φορέας, καθώς και οι αντιπρόσωποι που έχει εξουσιοδοτήσει προς το σκοπό αυτό, μπορούν να ζητήσουν, σε εύλογο χρόνο και χωρίς προειδοποίηση, και ο δικαιούχος υποχρεούται να παράσχει κάθε πρόσβαση στις εγκαταστάσεις του, όπως ορίζεται με το άρθρο 1 παράγραφος 1 ή σε οιοδήποτε τμήμα αυτών, για τους σκοπούς που αναφέρονται στο άρθρο 3 παράγραφος 1.

3.3. Ο δικαιούχος αναλαμβάνει το εύλογο κόστος των ενεργειών στις οποίες προέβη ο αρμόδιος φορέας σύμφωνα με τους όρους του παρόντος άρθρου.

Άρθρο 4

ΑΠΟΡΡΗΤΟ 4.1. Εξαιρέσει των περιπτώσεων που προβλέπονται στον κανονισμό (ΕΟΚ) αριθ. 880/92 του Συμβουλίου, και ιδίως τα άρθρα 10 και 13, ο αρμόδιος φορέας και οι εξουσιοδοτημένοι αντιπρόσωποί του υποχρεούνται να μην αποκαλύπτουν ή χρησιμοποιούν, για οιοδήποτε σκοπό μη συναφή με την παρούσα σύμβαση, πληροφορίες των οποίων έλαβαν γνώση κατά τη διαδικασία αξιολόγησης προϊόντος για την απονομή του οικολογικού σήματος ή κατά την παρακολούθηση της συμμόρφωσης, σύμφωνα με τους όρους του άρθρου 3 της παρούσας σύμβασης.

4.2. Ο αρμόδιος φορέας λαμβάνει όλα τα εύλογα μέτρα για να εξασφαλίσει την προστασία από πλαστογράφηση ή υπεξαίρεση των εγγράφων που του έχουν παραδοθεί εμπιστευτικά.

4.3. Επιπλέον, ο αρμόδιος φορέας λαμβάνει όλα τα εύλογα μέτρα για να εξασφαλίσει την προστασία από την υλική καταστροφή των εγγράφων που έχουν παραδοθεί εμπιστευτικά επί περιόδου τουλάχιστον τριών ετών από την ημερομηνία λήξεως της παρούσας σύμβασης. Μετά τη λήξη της περιόδου αυτής ο αρμόδιος φορέας μπορεί να καταστρέψει τα έγγραφα.

Άρθρο 5

ΑΝΑΣΤΟΛΗ ΚΑΙ ΑΝΑΚΛΗΣΗ 5.1. Σε περίπτωση που ο δικαιούχος αντιληφθεί ότι αδυνατεί να εκπληρώσει τους όρους χρήσης ή να ανταποκριθεί στις διατάξεις των άρθρων 1 έως 3, ενημερώνει τον αρμόδιο φορέα και απέχει από τη χρήση του οικολογικού σήματος, μέχρις ότου εκπληρωθούν οι εν λόγω όροι και διατάξεις και ενημερωθεί σχετικά ο αρμόδιος φορέας.

5.2. Σε περίπτωση που ο αρμόδιος φορέας κρίνει ότι ο δικαιούχος έχει παραβεί κάποιον από τους όρους χρήσης ή μια από τις διατάξεις της παρούσας σύμβασης, έχει το δικαίωμα να αναστείλει ή να ανακαλέσει την άδεια χρήσης του οικολογικού σήματος από τον δικαιούχο και να λάβει όλα τα αναγκαία μέτρα που θα εμποδίσουν το δικαιούχο από περαιτέρω χρήση του σήματος, συμπεριλαμβανομένων και των μέτρων που αναφέρονται στο άρθρο 9.

Άρθρο 6

ΟΡΙΑ ΕΥΘΥΝΩΝ ΚΑΙ ΑΠΟΖΗΜΙΩΣΗ 6.1. Ο δικαιούχος δεν δύναται να συμπεριλάβει το οικολογικό σήμα ως αντικείμενο εγγυήσεως σχετικά με τις ιδιότητες των προϊόντων που αναφέρεται στο άρθρο 1 παράγραφος 1 της παρούσας σύμβασης.

6.2. Ο αρμόδιος φορέας καθώς και οι εξουσιοδοτημένοι αντιπρόσωποί του δεν ευθύνονται για καμία απώλεια ή ζημία που έχει υποστεί ο δικαιούχος από την απονομή ή/και χρήση του οικολογικού σήματος,.

6.3. Ο αρμόδιος φορέας δεν ευθύνεται για καμία απώλεια ή ζημία που έχει υποστεί κάθε τρίτος από την απονομή ή/και χρήση του οικολογικού σήματος, καθώς και από τη διαφήμιση του οικολογικού σήματος.

6.4. Ο δικαιούχος αποζημιώνει και εξακολουθεί να αποζημιώνει τον αρμόδιο φορέα και τους εξουσιοδοτημένους αντιπροσώπους του για κάθε απώλεια, ζημία ή ευθύνη που έχει υποστεί ο αρμόδιος φορέας, ή οι εξουσιοδοτημένοι αντιπρόσωποί του, λόγω παραβίασης της παρούσας σύμβασης από το δικαιούχο ή λόγω του ότι ο αρμόδιος φορέας στηρίχθηκε στις πληροφορίες ή την τεκμηρίωση του δικαιούχου, συμπεριλαμβανομένων και των αξιώσεων τρίτου μέρους.

Άρθρο 7

ΤΕΛΗ 7.1. Ο δικαιούχος αναλαμβάνει να καταβάλει τέλη στον αρμόδιο φορέα για τη χρήση του οικολογικού σήματος στο προϊόν, όπως αναφέρεται στο άρθρο 1 παράγραφος 1, για την περίοδο χρήσης που ορίζεται στην παρούσα σύμβαση, σύμφωνα με τους κανόνες περί τελών που ίσχυαν κατά τη στιγμή υπογραφής της σύμβασης, όπως υποβλήθηκαν από τον αρμόδιο φορέα στις . . . (ημερομηνία και πλήρη στοιχεία), και όπως επισυνάπτονται στην παρούσα σύμβαση. Σε περίπτωση αναστολής ή πρόωρης λήξης είτε από πλευράς του αρμόδιου φορέα είτε από πλευράς του δικαιούχου, ο δικαιούχος δεν δικαιούται επιστροφής όλων ή μέρους των τελών.

7.2. Η χρήση του οικολογικού σήματος εξαρτάται από την εμπρόθεσμη καταβολή των αντιστοίχων τελών.

Άρθρο 8

ΚΑΤΑΓΓΕΛΙΕΣ 8.1. Ο αρμόδιος φορέας ενημερώνει το δικαιούχο σχετικά με τις καταγγελίες που έχουν γίνει για το προϊόν που φέρει το οικολογικό σήμα, και μπορεί να ζητήσει από το δικαιούχο να απαντήσει στις εν λόγω καταγγελίες. Ο αρμόδιος φορέας μπορεί να μην αποκαλύψει στο δικαιούχο τα στοιχεία του καταγγέλλοντος.

8.2. Κάθε απάντηση εκ μέρους του δικαιούχου ύστερα από υποβολή σχετικού αιτήματος όπως αναφέρεται στο άρθρο 8 παράγραφος 1 δεν πρέπει να θίγει τα δικαιώματα ή/και τις υποχρεώσεις του αρμόδιου φορέα που περιλαμβάνονται στα άρθρα 3 και 5 της σύμβασης αυτής.

Άρθρο 9

ΔΙΑΡΚΕΙΑ ΤΗΣ ΣΥΜΒΑΣΗΣ ΚΑΙ ΕΦΑΡΜΟΣΤΕΟ ΔΙΚΑΙΟ 9.1. Εξαιρέσει όσων προβλέπονται στις παραγράφους 2, 3 και 4 η παρούσα σύμβαση ισχύει από την ημερομηνία υπογραφής της από το δικαιούχο και τον αρμόδιο φορέα για περίοδο . . ., με την επιφύλαξη ότι εάν η χρονική διάρκεια που ορίζεται στο άρθρο 1 παράγραφος 1 είναι μικρότερη από την προαναφερθείσα ισχύει η εν λόγω μικρότερη περίοδος.

9.2. Ο αρμόδιος φορέας, με συστημένη επιτολή του προς το δικαιούχο, καταγγέλει την παρούσα σύμβαση πριν από την ημερομηνία που ορίζεται στο άρθρο 9 παράγραφος 1 εφόσον η Επιτροπή των Ευρωπαϊκών Κοινοτήτων τροποποιήσει ή ανακαλέσει τα κριτήρια της ομάδας προϊόντων που αναφέρονται στο άρθρο 1 παράγραφος 1 της παρούσας σύμβασης.

9.3. Σε περίπτωση που ο δικαιούχος παραβεί κάποιον από τους όρους χρήσης ή μια από τις διατάξεις της παρούσας σύμβασης κατά την έννοια του άρθρου 5 παράγραφος 2, ο αρμόδιος φορέας έχει το δικαιώμα να θεωρήσει ότι υπήρξε παραβίαση της σύμβασης, γεγονός που του παρέχει τη δυνατότητα, επιπροσθέτως των όσων ορίζονται στο άρθρο 5 παράγραφος 2, να καταγγείλει τη σύμβαση, αποστέλλοντας συστημένη επιστολή στο δικαιούχο, πριν από την ημερομηνία που ορίζει το άρθρο 9 παράγραφος 1 εντός (προθεσμίας καθοριζομένης από τον αρμόδιο φορέα).

9.4. Ο δικαιούχος μπορεί να καταγγείλει τη σύμβαση αποστέλλοντας συστημένη επιστολή στον αρμόδιο φορέα με προειδοποίηση ενός μηνός.

9.5. Εάν τα κριτήρια της ομάδας προϊόντων, όπως ορίζονται στο άρθρο 1 παράγραφος 1, παραταθούν για ορισμένη χρονική διάρκεια χωρίς τροποποιήσεις, και εφόσον δεν έχει δοθεί γραπτή προειδοποίηση λήξεως της ισχύος της από τον αρμόδιο φορέα τουλάχιστον δύο μήνες πριν τη λήξη της ισχύος των κριτηρίων της ομάδας προϊόντων και της παρούσας σύμβασης, ο αρμόδιος φορέας ενημερώνει το δικαιούχο τουλάχιστον δύο μήνες πριν από την αυτόματη ανανέωση της σύμβασης καθ' όσο χρόνο τα κριτήρια της ομάδας προϊόντων εξακολουθούν να ισχύουν.

9.6. Μετά τη λήξη ισχύος της παρούσας σύμβασης, ο δικαιούχος δεν μπορεί να χρησιμοποιήσει το οικολογικό σήμα για το προϊόν του όπως ορίζεται στο άρθρο 1 παράγραφος 1 της παρούσας σύμβασης, ούτε για την επισήμανσή του ούτε για τη διαφήμισή του, εξαιρέσει των προϊόντων που φέρουν το οικολογικό σήμα, αλλά δεν βρίσκονται πλέον στις αποθήκες του δικαιούχου διότι έχουν διατεθεί στην αγορά πριν την ημερομηνία λήξεως ισχύος της παρούσας σύμβασης, τα οποία μπορούν να παραμείνουν στην αγορά για μια μέγιστη περίοδο έξι μηνών μετά τη λήξη της παρούσας σύμβασης.

9.7. Οιαδήποτε διαφορά μεταξύ του αρμόδιου φορέα και του δικαιούχου ή οιαδήποτε αξίωση της μιας πλευράς έναντι της άλλης, που απορρέει από την παρούσα σύμβαση, η οποία δεν έχει επιλυθεί με φιλικό διακανονισμό μεταξύ των συμβαλλομένων μερών, υπόκειται στο δίκαιο του κράτους μέλους/περιφέρειας του αρμόδιου φορέα.

Τα κάτωθι παραρτήματα αποτελούν μέρος της παρούσας σύμβασης:

- αντίγραφο του κανονισμού (ΕΟΚ) αριθ. 880/92 του Συμβουλίου της 23ης Μαρτίου 1992 σχετικά με το κοινοτικό σύστημα απονομής του οικολογικού σήματος [στην αντίστοιχη(-ες) κοινοτική(-ές) γλώσσα(-ες)],

- προδιαγραφές προϊόντος,

- αντίγραφο της απόφασης της Επιτροπής της . . . για τα κριτήρια ομάδας προϊόντων (στην αντίστοιχη κοινοτική γλώσσα,

- προδιαγραφές οικολογικού σήματος,

- αντίγραφο της απόφασης 93/326/ΕΟΚ της Επιτροπής της 13ης Μαΐου 1993 σχετικά με την καθιέρωση ενδεικτικών κατευθυντηρίων γραμμών για τον καθορισμό δαπανών και τελών σχετικά με το κοινοτικό οικολογικό σήμα (στην αντίστοιχη κοινοτική γλώσσα). (τόπος), (ημερομηνία)

(αρμόδιος φορέας) (τόπος), (ημερομηνία)

(δικαιούχος)

Εντολοδόχος

(νομικά δεσμευτική υπογραφή) Εντολοδόχος

(νομικά δεσμευτική υπογραφή)

Σφραγίδα

του αρμόδιου

φορέα Σφραγίδα

της επιχείρησης